b'\n_START_ARTICLE_\nHaploidija\n_START_PARAGRAPH_\nHaploidija ali haploidnost je lastnost celic in organizmov, katerih genski zapis sestavlja enojni komplet kromosomov (enojno garnituro avtosomov in en spolni kromosom). V \xc4\x8dlove\xc5\xa1kem telesu so take spolne celice, semen\xc4\x8dice in zrela jaj\xc4\x8deca. Za razliko od spolnih celic imajo somatske celice organizma dvojni komplet vseh kromosomov, gre za t. i. diploidne celice. Haploidne spolne celice nastajajo v procesu mejoze ali zoritvene delitve, pri \xc4\x8demer se zmanj\xc5\xa1a \xc5\xa1tevilo kromosomov star\xc5\xa1evske celice, ki nosi dva kompleta kromosomov, na en komplet kromosomov v h\xc4\x8derinski celici._NEWLINE_\xc5\xa0tevilo kromosomov v enojni garnituri obi\xc4\x8dajno ozna\xc4\x8dujemo s \xc4\x8drko n in ga imenujemo haploidno \xc5\xa1tevilo. Pri razli\xc4\x8dnih organizmih je haploidno \xc5\xa1tevilo razli\xc4\x8dno; za \xc4\x8dlove\xc5\xa1ke haploidne celice (gamete) velja, da vsebujejo 23 kromosomov (n = 23), somatske celice pa 23 parov kromosomov. Nekateri organizmi, na primer alge, poznajo haploidne stopnje v \xc5\xbeivljenjskem ciklu, nekatere vrste (na primer samci mravelj) pa so vse \xc5\xbeivljenje haploidni organizmi.'